**Projekts.**

**Biedrības “Latvijas Rakstnieku savienība”**

**Statūti**

**1. nodaļa. Vispārīgi noteikumi**

**1.1.** Biedrības nosaukums ir “Latvijas Rakstnieku savienība”, saīsināti – LRS, tulkojums angļu valodā – “Latvian Writers’ Union”, saīsināti – LWU, turpmāk tekstā “Biedrība”.

**1.2.** Biedrība ir profesionāla autoru organizācija. Tā apvieno fiziskās personas – latviešu literatūras (proza, dzeja, dramaturģija, literatūrzinātne, literatūras vēsture, literatūras kritika, daiļliteratūras tulkojumi un atdzeja) autorus Latvijā un ārzemēs un Latvijā dzīvojošos cittautu autorus.

**2.3.** Savā darbībā Biedrība ievēro Latvijas Republikas likumus, spēkā esošos normatīvos aktus un šos Statūtus.

**1.4.**Biedrība ir juridiska persona ar saviem likumā noteiktā kārtībā reģistrētiem statūtiem, savu zīmogu ar uzrakstu “Latvijas Rakstnieku savienība”, ar patstāvīgu bilanci, savu rēķinu bankā, saviem kustamiem un nekustamiem īpašumiem.

**1.5.** Biedrība ir dibināta uz nenoteiktu laiku.

**2. Biedrības mērķi un uzdevumi**

**2.1.** Biedrības mērķi ir:

**2.1.1.** pārstāvēt un aizstāvēt savu biedru profesionālās, ekonomiskās, sociālās un morālās intereses valsts, pašvaldību un citās institūcijās un organizācijās;

**2.1.2.** veicināt literatūras attīstību un kultūras vērtību saglabāšanu Latvijā;

**2.1.3.** paplašināt sabiedrības izglītības un informācijas iespējas literatūras jomā;

**2.1.4.** aizstāvēt radošo un vārda brīvību.

**2.2.** Biedrības mērķiem nav peļņas gūšanas nolūka un rakstura.

**2.3.** Mērķu īstenošanai Biedrība veic šādus uzdevumus:

**2.3.1.** aktīvi piedalās Latvijas valsts kultūrpolitikas apspriešanā, veidošanā un īstenošanā;

**2.3.2.** īsteno kultūras projektus literatūras jomā;

**2.3.3.** veicina jaunradei labvēlīgus apstākļus, Latvijas garīgās un materiālās kultūras vispusīgu attīstību;

**2.3.4.** deleģē pārstāvjus padomēs, ekspertu komisijās u. c. institūcijās, kur izlemj literatūras, kultūras un citus sabiedrībai aktuālus jautājumus;

**2.3.5.** aizstāv un pārstāv 1.2. punktā norādīto autoru intereses valsts pārvaldes un pašvaldību institūcijās tiesisko, sociālo, radošo u. c. saistīto jautājumu kārtošanā;

**2.3.6.** iesniedz Saeimai, Ministru kabinetam, pašvaldībām, tiesu un tiesībsargājošām iestādēm ierosinājumus, likumprojektus un lēmumprojektus;

**2.3.7.** realizē profesionālo jautājumu koordināciju un pašpārvaldi visās literatūras jomās, apliecina 1.2. punktā norādīto autoru profesionālo statusu un kvalifikāciju, kā arī nepieciešamajos gadījumos izsniedz izziņas;

**2.3.8.** nodrošina savas darbības rezultātā uzkrātās informācijas saglabāšanu, uztur savu biedru reģistru, uzkrāj un glabā informāciju par viņu radītajiem darbiem, ievērojot fiziskās personas datu aizsardzības prasības;

**2.3.9.** nodarbojas ar izdevējdarbību statūtos noteikto mērķu un uzdevumu realizēšanai, izdod literārus periodiskos izdevumus, grāmatas;

**2.3.10.** veicina literāro darbu iekļaušanu kultūras apritē;

**2.3.11.** papilddarbības veidā veic saimniecisko darbību, kas saistīta ar īpašuma uzturēšanu un izmantošanu, kā arī papilddarbības veidā veic citu saimniecisko darbību, lai realizētu statūtos noteiktos mērķus un uzdevumus;

**2.3.12.** iegūst savā īpašumā kustamu un nekustamu mantu, vērtspapīrus, ar savu kapitālu piedalās dažādos pasākumos un aktivitātēs, iegādājas daļas vai akcijas komercsabiedrībās Biedrības statūtos noteikto mērķu un uzdevumu realizēšanai;

**2.3.13.** saņem ziedojumus, nodarbojas ar līdzekļu piesaistīšanu literatūras un literatūras izpētes projektiem, mērķprogrammām;

**2.3.14.** likumos noteiktā kārtībā pilda atsevišķas tai nodotās valsts pārvaldes funkcijas;

**2.3.15.** veic citus ar Biedrības mērķiem saistītus uzdevumus.

**2.4.** Biedrība var normatīvajos aktos noteiktā kārtībā pretendēt un iegūt sabiedriskā labuma organizācijas statusu un citus likumos noteiktos atvieglojumus.

**2.5.** Biedrība var dibināt profesionālās attīstības, pašpalīdzības, literatūras veicināšanas, mantojuma saglabāšanas u. c. fondus un nodibinājumus, kā arī piešķirt stipendijas, prēmijas, rīkot un atbalstīt ar literāro jaunradi saistītus konkursus.

**3. nodaļa. Biedrības biedri**

**3.1.**Par Biedrības biedru var kļūt fiziskas personas, profesionāli autori, kuri:

**3.1.1.** iestājušies Biedrībā statūtos un Biedru uzņemšanas un izslēgšanas nolikumā noteiktajā kārtībā;

**3.1.2.** atzīst un pilda Biedrības statūtus un maksā noteikto biedru naudu.

**3.2.** Biedru uzņemšanu un izslēgšanu apstiprina Biedrības valde (turpmāk tekstā “Valde”), darbojoties saskaņā ar Biedrības apstiprinātu Biedru uzņemšanas un izslēgšanas nolikumu.

**3.3.**Biedrības biedra statusu apliecina ieraksts Biedrības uzturētā biedru reģistrā un biedra karte.

**3.4.** Lai iestātos biedrībā, jāiesniedz:

**3.4.1.** Valdei adresēts iesniegums;

**3.4.2.** trīsBiedrības biedru, kuri ir biedrības biedri vismaz trīs gadus, ieteikumi;

**3.4.3.** īss pārskats par savu profesionālo darbību un radošais CV.

**3.5.** Iesniegums Valdei jāizskata trīs mēnešu laikā. Noraidot iesniegumu par uzņemšanu, Valdes lēmumam jābūt motivētam. Atteikuma gadījumā lēmumu var pārsūdzēt Revīzijas komisijai vai Kongresam.

**3.6.** No Biedrības ar motivētu lēmumu var izslēgt biedrus, kuri:

**3.6.1.** neievēro statūtus, nepilda biedra pienākumus;

**3.6.2.** diskreditē Biedrības darbību vai kavē Biedrības statūtos paredzēto mērķu īstenošanu;

**3.6.3.** rīkojas Biedrības vārdā bez īpaša pilnvarojuma;

**3.6.4.** bez Valdes apstiprināta atbrīvojuma nemaksā biedra naudu ilgāk par trim gadiem.

**3.7.** Valdes lēmumu par izslēgšanu var pārsūdzēt Revīzijas komisijā vai tuvākajā Pārstāvju sapulcē, kuras lēmums ir galīgs.

**3.8.** Biedrs var labprātīgi izstāties no Biedrības, rakstiskā iesniegumā par to paziņojot Valdei.

**4. nodaļa. Biedrības biedru tiesības un pienākumi**

**4.1.**Biedrības biedriem ir tiesības:

**4.1.1.**piedalīties Biedrības darbībā un pārvaldē, tikt ievēlētam Biedrības vadības un kontroles institūcijās, saņemot pilnvarojumu, pārstāvēt Biedrību valsts iestādēs, pašvaldībās, nevalstiskās organizācijās, darba grupās, žūrijās, redakciju padomēs, literatūrai veltītos kongresos, simpozijos u. tml. pasākumos;

**4.1.2.**brīvi apvienoties sekcijās, grupās, citās struktūrās Biedrības ietvaros;

**4.1.3.** saņemt radošas personas statusu;

**4.1.4** saņemt izziņu par radošā darba stāžu;

**4.1.5.**saņemt informāciju no Biedrības vadības un ievēlētajām institūcijām par būtiskiem Biedrības darbības jautājumiem;

**4.1.6.** izmantot Biedrības telpas radošajiem vakariem saskaņā ar Valdes apstiprinātu nolikumu Par biedrības telpu izmantošanu;

**4.1.7.** vērsties pie Biedrības Valdes ar iesniegumu uz laiku atbrīvot no biedra naudu maksājuma finansiālu grūtību gadījumā.

**4.1.8.** Biedrības biedri, kuri sasnieguši 75 gadu vecumu, tiek atbrīvoti no biedra naudas maksājumiem;

**4.2.**Biedrības biedra pienākumi:

**4.2.1.**ievērot Biedrības statūtus, Biedru sapulces, Valdes un Revīzijas komisijas lēmumus;

**4.2.2.**maksāt iestāšanās naudu un biedra naudu;

**4.2.3.**piedalīties Biedru sapulcēs un aktīvi iesaistīties Biedrības darbībā;

**4.2.4.**saudzēt Biedrības mantu;

**4.2.5.** regulāri sniegt un papildināt ziņas un materiālus personīgās lietas papildināšanai Biedrības biedru reģistrā;

**4.2.6.** būt lojālam pret Biedrību.

**5. nodaļa. Latvijas Rakstnieku savienības struktūrvienības**

**5.1.**Ar Biedrības Valdes lēmumu var tikt izveidotas nodaļas, sekcijas, komisijas un citas struktūrvienības.

**5.2.**Struktūrvienību darbību, tiesības un pienākumus, kā arī attiecības ar Biedrību regulē struktūrvienības nolikums, ko apstiprina Valde.

**6. nodaļa. Pārvalde**

**6.1.**Latvijas Rakstnieku savienības augstākā pārvaldes institūcija ir biedru sapulce (turpmāk – Kongress), kuru sasauc ne biežāk kā reizi divos gados.

**6.2.**Kongresa kompetencē ir:

**6.2.1.**Biedrības statūtu, to grozījumu un papildinājumu pieņemšana;

**6.2.2.**darbības plānu un pārskatu apstiprināšana, ieskaitot Revīzijas
komisijas pārskatus;

**6.2.3.**Biedrības priekšsēdētāja, Pārstāvju sapulces, Valdes un Revīzijas komisijas ievēlēšana aizklātā balsošanā uz četriem gadiem.

**6.2.4.**Biedrības priekšsēdētāja atsaukšana, ja to ierosina valde vai trešā daļa biedru;

**6.2.5.**biedra naudas un iestāšanās naudas lielumu noteikšana;

**6.2.6.**Biedrības pašlikvidācija un ar to saistīto īpašumu tiesiskais statuss.

**6.3.**Kongresu sasauc Valde. Sanākšanas vietu, laiku un darbības kārtību biedriem paziņo vismaz divas nedēļas pirms noteiktā sapulces sasaukšanas datuma.

**6.4.**Valde nekavējoties (bez vainojamas vilcināšanās) sasauc ārkārtas Kongresu pēc savas ierosmes, ja tas nepieciešams biedrības interesēs, kā arī gadījumā, ja to rakstveidā, norādot sasaukšanas iemeslu, pieprasa ne mazāk kā desmitā daļa biedrības biedru.

**6.5.**Kongress ir lemttiesīgs, ja tajā piedalās viena piektā daļa biedru, izņemot gadījumus, kad statūtos vai likumā noteikts lielāks kvorums atsevišķu lēmumu pieņemšanai.

**6.6.** Visus jautājumus biedru Kongress izlemj ar vienkāršu balsu vairākumu. Ja tiek lemts par Biedrības pašlikvidāciju, nepieciešamas divas trešdaļas biedru balsu. Ja tiek lemts par grozījumu izdarīšanu statūtos, Kongress ir lemt tiesīgs, ja tajā piedalās vairāk nekā puse no biedriem.

**6.7.** Kongress ievēl 31 pārstāvi darbam Biedrības Pārstāvju sapulcē.

**6.8.**Ja Kongress nav lemttiesīgs kvoruma trūkuma dēļ, trīs nedēļu laikā tiek sasaukta atkārtota biedru sapulce, kas ir lemttiesīga neatkarīgi no klātesošo biedru skaita, ar nosacījumu, ka tajā piedalās vismaz divi biedri.

**7. nodaļa. Pārstāvju sapulce**

**7.1.** Pārstāvju sapulce ir Biedrības lēmējinstitūcija kongresu starplaikā.

**7.2.** Pārstāvju sapulci sasauc Valde ne retāk kā reizi gadā, par norises vietu un darba kārtību paziņojot vismaz vienu mēnesi iepriekš.

**7.3.** Valde sasauc Pārstāvju ārkārtas sapulci, ja to rakstveidā, norādot sasaukšanas iemeslu, pieprasa ne mazāk kā viena desmitdaļa biedru, paziņojot vismaz sešas dienas iepriekš**.**

**7.4.** Pārstāvju sapulce:

**7.4.1.** apstiprina Biedrības budžetu un pieņem ikgadējos ziņojumus par tā izpildi;

**7.4.2.** noklausās un apstiprina revīzijas komisijas ziņojumus;

**7.4.3.** noklausās un vērtē Biedrības priekšsēdētāja un Biedrības struktūrvienību vadītāju ziņojumus par viņu darbību;

**7.4.4.** izlemj citus ar Biedrības darbību saistītus jautājumus, tostarp ar Biedrības nekustamo mantu, tās atsavināšanu un apgrūtināšanu saistītos jautājumus;

**7.5.** Pārstāvju sapulce ir lemttiesīga, ja sēdē piedalās vismaz puse Pārstāvju sapulces locekļu, klātesot Biedrības priekšsēdētājam vai viņa pilnvarotai personai. Ja kvoruma trūkuma dēļ Pārstāvju sapulce nav lemttiesīga, atkārtoti sasaukta sapulce ir lemttiesīga neatkarīgi no klātesošo skaita.

**7.6.** Pārstāvju sapulce lēmumus pieņem ar klātesošo balsu vairākumu.

**7.7.** Pārstāvju sapulce ir tiesīga lemt par tā sava locekļa aizstāšanu, kurš ir izstājies no Biedrības vai kurš pamatota iemesla dēļ izstājas no Pārstāvju sapulces.

**7.8.** Pārstāvju sapulces darbu vada Biedrības priekšsēdētājs vai viņa pilnvarota persona.

**7.9.** Pārstāvju sapulce lemj par biedrības priekšsēdētāja, Valdes un Revīzijas komisijas locekļu aizstāšanu periodā līdz nākamajam Kongresam, ja kāds pamatota iemesla dēļ ir izstājies no biedrības vai atteicies no savām pilnvarām.

**8. nodaļa. Valde**

**8.1.**Biedrības pārvaldes institūcija ir Valde. Tās sēdes notiek ne retāk kā reizi divos mēnešos. Sēdes var notikt klātienē vai elektroniski.

**8.2.**Valdes locekļu skaits ir 11, neieskaitot priekšsēdētāju.

**8.1.** Valde:

**8.1.1.**realizē un izstrādā Biedrības stratēģiju, apstiprina visas Biedrībai darbībai nepieciešamās radošās un finansiālās programmas;

**8.1.2.**apstiprina Biedrības izpilddirektoru, priekšsēdētāja vietnieku(-us) un darbinieku štatu sarakstu;

**8.1.3.**lemj jautājumus par nekustamā īpašuma iegādi, nomu, izīrēšanu ilgāk par vienu gadu un apgrūtinājumu Biedrības nekustamajam īpašumam;

**8.1.4.** aizklāti balsojot, uzņem jaunus Biedrības biedrus;

**8.1.5.**ar savu lēmumu uzdod konkrētu jautājumu risināšanu Biedrības priekšsēdētājam;

**8.1.6.**lemj par Biedrības līdzdalību citās organizācijās ar juridiskās personas tiesībām;

**8.1.7.**apstiprina Biedrības biedra literārā darba stāžu, atbrīvo no biedra naudas maksājumiem, ja tam ir attaisnojoši iemesli;

**8.1.8.**izslēdz no Biedrības biedrus saskaņā ar Statūtu 3.6. punktu;

**8.1.9.**risina visus citus jautājumus, kuru izlemšana neietilpst Kongresa izņēmuma kompetencē.

**8.2.**Valde ir tiesīga lemt, ja sēdē piedalās vairāk nekā puse Valdes locekļu.

**8.3.** Valdes lēmumi tiek pieņemti ar vienkāršu balsu vairākumu. Ja balsis dalās līdzīgi, noteicošā ir Biedrības priekšsēdētāja balss.

**8.4.**Valdes locekli var atcelt pirms termiņa, ja tam ir svarīgs iemesls. Par svarīgu iemeslu atzīstama Valdes locekļa ilgstoša prombūtne vai Valdes locekļa rīcība, ja tā ir pretrunā ar Biedrības statūtiem.

**8.5.**Valdes sēdes ir atklātas.

**8.6.**Biedrības priekšsēdētājs ir Valdes loceklis.

**8.7.**Biedrības priekšsēdētājs pārstāv Biedrību atsevišķi. Pārējie Valdes locekļi pārstāv Biedrību kopā ar desmit valdes locekļiem.

**8.8.**Biedrības priekšsēdētājs vada Biedrības ikdienas darbu.

**8.9.** Priekšsēdētājs:

**8.9.1.**bez īpaša pilnvarojuma pārstāv Biedrību valsts un pašvaldību institūcijās, tostarp tiesā, Latvijas Radošo savienību padomē, attiecībās ar citām organizācijām un personām; priekšsēdētājs var uzdot šo pienākumu veikšanu Valdes pilnvarotai personai;

**8.9.2.**slēdz līgumus ar valsts un pašvaldību institūcijām, iestādēm,
organizācijām un privātpersonām, īsteno Biedrības naudas darījumus ar pirmā paraksta tiesībām saskaņā ar Valdes noteiktajiem finanšu limitiem;

**8.9.3.**paraksta pilnvaras un citus dokumentus vai uzdod to veikt citai personai;

**8.9.4.**sasauc un vada Biedrības Valdes sēdes;

**8.9.5.**organizē Biedrības Kongresa, Pārstāvju sapulces un Valdes lēmumu izpildi;

**8.9.6.**pieņem un atlaiž Biedrības štata un līgumdarbiniekus;

**8.9.7.**saskaņā ar Biedrības Valdes lēmumiem budžeta (tāmes) ietvaros rīkojas ar Biedrības finanšu līdzekļiem, nodrošinot Biedrības statūtos noteikto mērķu izpildi;

**8.9.8.**izskata Biedrības biedru iesniegumus un savas kompetences ietvaros izšķir strīdus starp viņiem.

**9. nodaļa. Revīzijas komisija**

**9. Revīzijas komisija**

**9.1.** Biedrības finansiālās un saimnieciskās darbības kontroli veic Revīzijas komisija vismaz trīs cilvēku sastāvā, kuru ievēl Kongress uz četriem gadiem.

**9.2.** Biedrības Revīzijas komisijas locekļi nevar būt Biedrības Valdes locekļi un nesastāv darba attiecībās ar Biedrību.

**9.3.** Revīzijas komisijas locekļi no sava vidus ievēl komisijas priekšsēdētāju, kurš organizē komisijas darbu un sēdes.

**9.3.1.** Revīzijas komisijas lēmumi ir spēkā, ja par to nobalso vismaz divi komisijas locekļi.

**9.4.** Revīzijas komisija:

**9.4.1.** veic Biedrības mantas un finanšu līdzekļu revīziju;

**9.4.2.** dod atzinumu par Biedrības budžetu un gada pārskatu;

**9.4.3.** izvērtē Biedrības grāmatvedības un lietvedības darbu;

**9.4.4.** sniedz ieteikumus par Biedrības finanšu un saimnieciskās darbības uzlabošanu.

**9.5.** Revīzijas komisija veic revīziju biedru sapulces noteiktajos termiņos, taču ne retāk kā reizi gadā.

**9.6.** Revīzijas komisija pilda pienākumus bez atlīdzības.

**10. nodaļa. Biedrības īpašums, finanšu līdzekļi un to izmantošanas kārtība**

**10.1.**Biedrība savu darbību veic, balstoties uz īpašuma tiesībām, valdot, lietojot un rīkojoties ar savu mantu, kura izmantojama tikai statūtos noteiktajiem mērķiem.

**10.2.**Biedrības īpašumā var būt kustama un nekustama manta, vērtspapīri vai pamatkapitāla daļas uzņēmumos, uzņēmējsabiedrībās, naudas līdzekļi un jebkura cita manta vai mantiskās tiesības, kuras nepieciešamas statūtos paredzēto uzdevumu veikšanai.

**10.3.**Biedrības finanses veido:

**10.3.1.**biedru iestāšanās nauda un biedru nauda;

**10.3.2.**valsts, pašvaldību un dažādu citu fondu finansējums;

**10.3.3.**fizisku un juridisku personu brīvprātīgie ziedojumi;

**10.3.4**. ieņēmumi no uzņēmējdarbības un citas saimnieciskās darbības;

**10.3.5.**telpu īre, mantas iznomāšana un citi ienākumi no finansēšanas
avotiem, kas nav likumdošanā aizliegti.

**11. nodaļa. Latvijas Rakstnieku savienības likvidācija**

**11.1.**Latvijas Rakstnieku savienību var likvidēt ar Biedrības Kongresa lēmumu saskaņā ar šo statūtu 6.2.6 un 6.6. punktu nosacījumiem.

**11.2.**Ja pieņemts lēmums par Biedrības likvidēšanu, Kongress ievēlē īpašu likvidācijas komisiju 5–7 cilvēku sastāvā. Sapulce nosaka to fizisko un juridisko personu loku, kam tiesības saņemt atlikušo Biedrības mantu.

**11.3.**Pēc likvidācijas darbu paveikšanas likvidācijas komisija sasauc Biedrības biedru sapulci, kurā ziņo par likvidācijas darba rezultātiem.

**11.4.**Par šīs pēdējās Biedrības biedru sapulces lēmumu likvidācijas komisija ziņo valsts iestādēm pēc Biedrību un nodibinājuma likumā paredzētiem noteikumiem.